Eile jõudis ISEKIRI vahendusel meile teave, et Ühendriikide pealinnas suri 26. septembril kell kaks päeval kohaliku aja järgi eesti literaat, ajakirjanik ja märgi tähendusega raadiohääl Ilmar Mikiver.    Ilmar Mikiver sündis 01. I 1920 († 26. IX 2010) Loksal kellassepp Jakob Mikiveri peres ja pärineb Kuusalu kihelkonna suguvõsast, mis peale kirjaniku ja kahe kunstniku on andnud ka kaks teatrimeest. Pärilik ilutegija-anne ulatub  rahvalaulikust vaarema Els Mikiverini. Ajakirjanik sai Ilmarist samuti juba Eestis. Saksa okupatsiooni ajal elas ta Tartus ja oli toona suurima provintsilehe Postimehe kultuuriosakonna reporter.    Ilmar Mikiver põgenes Eestist ja jõudis üle lahe Soome 1943, teenis pool aastat Soome sõjaväes eestlasiga mehitet jalaväerügemendis, kus võitlesid ka tema mõlemad vennad - kunstnikud Olev (1922-1994) ja Heino (1924-2004). Üksnes noorim vendadest ei jõudnud Soomest edasi Rootsi. Seal olles liitus kaks vanemat  venda aga 1947 asutet Radikaaldemokraatliku Koondisega.    Stockholmis toimetas Ilmar 1954-1955 mh ajalehte Teataja, kuni teda veebruaris 1955 värvati tööle Ameerika Hääle (VoA) Euroopa-keskuse juures Münchenis tegutsevasse eesti toimetusse. Vaheaegu välja jättes kestis Mikiveri side VoA-ga veerand sajandit. Esmane raadioaeg 1955-1959 jäi VoA Euroopa-keskuse tegevuse lõpuaastaile.